Salvator Mundi
Salvator Mundi (ქართ. სამყაროს მხსნელი) — ლეონარდო და ვინჩის მიერ დაახლოებით 1500 წელს შესრულებული, იესოს, როგორც სამყაროს მხსნელის (ლათ. Salvator Mundi) გამოსახულება. იესოს აცვია რენესანსის პერიოდის ტანსაცმელი, მარჯვენა ხელით იძლევა ბენედიქციას, ხოლო მარცხენა ხელში უჭირავს კალციტის გამჭვირვალე სფერო, რომელიც რენესანსის ეპოქაში სამყაროს განასახიერებდა. დიდი ხნის განმავლობაში მიიჩნეოდა, რომ ეს იყო დაკარგული ორიგინალის ასლი. რესტავრაციის შემდგომ გამოიფინა ლონდონის ეროვნული გალერიის ლეონარდოს ნამუშევრების სექციაში. რამდენიმე წამყვანი სპეციალისტი მიიჩნევდა, რომ ის იყო ლეონარდო და ვინჩის ორიგინალი ნამუშევარი, თუმცა ამ მოსაზრებას მოწინააღმდეგეებიც ჰყავდა. ის ლეონარდოს დღემდე შემორჩენილი 20-მდე ნამუშევრიდან ერთ-ერთია და ერთადერთი, რომელიც კერძო კოლექციაშია დაცული. ის 2017 წლის 15 ნოემბერს 450.3 მილიონ დოლარად აბუ-დაბის კულტურისა და ტურიზმის დეპარტამენტის სახელით საუდის არაბეთის პრინცმა ბადრ ბინ აბდულამ კრისტის აუქციონზე შეიძინა, რითიც ყველაზე ძვირად გაყიდულ ნახატებს შორის ახალი რეკორდი დამყარდა. ნახატი გამოიფინება ლუვრ აბუ-დაბიში.